डा. उप्रेतीमा उच्च आध्यात्मिक चेतना रहेको प्रसंग उल्लेख गर्दै त्यही चेतनाले उनलाई पुण्य काम गर्न घच्घचाएको काइँलाको भनाइ थियो। 'उहाँलाई हेरेर जीवनलाई धार्मिक तथा आध्यात्मिक बनाउन नसकेकोमा मलाई कहिलेकाही बेकामे भइएछ जस्तो पनि लाग्छ,' उनले भने, 'विदेश जाने क्रममा जहाज चढ्ने दिन बिहान पशुपतिनाथमा गएर पूजाआजा गर्नुबाहेक अन्य बेलामा जीवन भोगवादी भएर चलेको छ। दिलोज्यान दिएर परोपकारी काममा लाग्नु त मेरो जीवनका लागि टाढाको कुरा नै भयो।' किताबमा उहाँका जीवनको बाल्यकालदेखि बुढ्यौलीसम्मको विभिन्न आयाम समेटिएकाले सबैका लागि प्रेरणादायी हुनुका साथै आध्यात्मिक जिज्ञासुका लागि समेत प्रेरक हुने उनले बताए।
